Rassie, Saru in sop oor video | Maroela Media
Kort nadat sir Clive Woodward in sy Daily Mail-rubriek geskryf het dat Wêreldrugby so gou as moontlik vir Rassie Erasmus op die vingers moet tik, het die internasionale rugbybeheerliggaam die 48-jarige Wêreldbeker-wenner saam met SA Rugby (Saru) voor 'n tugverhoor gedaag.
Erasmus het verlede Donderdag 'n video van 62 minute uitgereik waar hy videogrepe uitwys waar hy glo die Springbokke in die eerste toets in Kaapstad teen die Britse en Ierse Leeus te na gekom is en daar nie genoegsame respek aan die Bokke, en veral nie aan die Bokkaptein, Siya Kolisi, betoon is nie.
Op sy beurt meen Woodward dat Erasmus se kommentaar intimiderend en ontwrigtend is en dat Wêreldrugby nie moet toelaat dat 'n presedent geskep word nie.
"Daarbenewens stem ek ook nie saam met alles wat hy gesê het nie. Sy argumente sou meer waterdig gewees het as hy ook die wangedrag van die Springbokke uitgewys het. Die aanval was net té persoonlik," het Woodward geskryf.
Dit was dus bloot 'n kwessie van tyd voordat Wêreldrugby ook 'n stuiwer in die armbeurs gegooi het.
"Wedstrydbeamptes word as die ruggraat van die sport beskou en sonder hulle sou daar geen spel wees nie. Wêreldrugby veroordeel enige openbare kritiek ten opsigte van hul optrede en integriteit wat hul rol kan ondermyn."
Ná 'n deeglike ondersoek het Wêreldrugby bevind dat daar individue in beide spanne (Springbokke en Britse en Ierse Leeus) is wat hulself oor die keuse van wedstrydbeamptes én hul vertoning uitgelaat het.
Rassie Erasmus se teenwoordigheid langs die veld maak mense ook vies. Foto: Twitter.
Tog word Erasmus se video as 'n groter sonde beskou en hy sal voor 'n tugkomitee moet verskyn. Dit sal waarskynlik eers ná die derde toets plaasvind, wat beteken dat Saru se direkteur van rugby moontlik met sy waterdra-pligte sal kan voortgaan.
In 'n kort en kragtige verklaring het Saru gesê dat hy kennis neem van die klagtes en deur die aangewese kanale daarop sal reageer.
Baie Springbok-ondersteuners meen egter dat Erasmus nie gekla of gekritiseer het nie, hy het slegs die feite uitgewys.
En of sy video 'n invloed op die wedstryd gehad het of nie, die Bokke het die tweede toets gewen om die reeks lewendig te hou.
Pastoor ná ongeluk: 'Die Here het vir my lewe geveg'
Die waarheid is maar nooit lekker om te hoor as jy gefouteer het nie.
Snaaks hoe die wereld verander het hulle wil nooit die waarheid hoor dan is 'n mens verkeerd.Van wanneer is die waarheid verkeerd in die nuwe wereld.
Waneer 'n organisasie so optree is dit tyd om hulle uit die kussings te lig. Kritiek is deel van die lewe. Ek staan 100% agter Rassie, hy het die volste reg om sy mening te kan gee.
Jy dan deesdae enige twak kwyt raak, maar moet net nie die waarheid verkondig nie.
Ek dink Rassie is 'n intelligente, berekende mens. Hy het geweet hierdie liggaam gaan sy bloed soek. Wees verseker, hy gaan nie omdop en mak hond speel nie. Sterkte Rassie. Ek hou van sulke opstand teen 'n liggaam wat mense en nasies boelie.